ՇՆՈՐՀԱՎՈՐ ՏԵՂԱԿԱՆ ԻՆՔՆԱԿԱՌԱՎԱՐՄԱՆ ՄԱՐՄԻՆՆԵՐԻ ՁԵՎԱՎՈՐՄԱՆ ՕՐԸ

Նոյեմբերի 10-ը տեղական ինքնակառավարման մարմինների ձևավորման օրն է:

 Հարգելի՛ գործընկերներ

 Այդ առթիվ շնորհավորում եմ համակարգի բոլոր ներկայացուցիչներին:

Տեղական ինքնակառավարման մարմինները բարդ ու պատվաբեր առաքելություն են իրականացնում՝ հանդիսանալով քաղաքացու և պետության անմիջական կապող օղակը: Կա մի ակնհայտ ճշմարտություն. ուժեղ համայնքները հզոր պետություն ունենալու երաշխիքն են: Հայաստանի Հանրապետության ողջ պատմության մեջ, այժմ առավել քան երբևէ, համայնքներին տրված է ինքնակառավարման, սեփական որոշումների կայացման իրավունքը ամենալայն իմաստով իրացնելու հնարավորությունը, իսկ խնդիրների վերհանմանը և լուծմանը բնակչությունն այսօր կարող է մասնակցել անարգել:

 Հարգելի՛ գործընկերներ, բոլորս պետք է առաջնորդվենք այն սկզբունքով, որ մեր աշխատանքի արդյունավետության գլխավոր գրավականը հանրության ակտիվ մասնակցությունն է որոշումների կայացման և իրականացման գործընթացում: Հարգելի՛ ավագանիներ, համայնքային ծառայողներ, ՏԻՄ ներկայացուցիչներ, ես վստահորեն հայտնում եմ իմ համոզմունքը, որ մեր թափանցիկ և անդուլ աշխատանքի շնորհիվ  օրըստօրե մեծանալու է քաղաքացիների հավատը տեղական ինքնակառավարման մարմինների հանդեպ: Կոչ եմ անում մեծագույն համբերատարությամբ և պատասխանատվությամբ մշտապես լինել բնակչի կողքին, ականջալուր լինել նրա խնդրին՝ այդ կերպ ամրապնդելով առկա ձեռքբերումներն ու էլ ավելի զարգացնելով ՏԻՄ համակարգը:

 Կրկին շնորհավորում եմ տեղական ինքնակառավարման համակարգի բոլոր աշխատակիցներին: Վստահ եմ, որ համայնք-պետություն համագործակցությամբ՝ քայլ առ քայլ, ըստ առաջնահերթության, լուծելու ենք համայնքներում առկա բոլոր խնդիրները և տեսանելի ապագայում ունենալու ենք բարեկեցիկ համայնքներ, դրանով իսկ պայմանավորված՝ հզոր և հուսալի պետություն: